उत्तरार्धस्य प्रत्यक्षकृतत्वादेकवाक्यतायै युष्मच्छब्देन समानार्थो भवच्छब्दः प्रथमार्धेऽध्याहार्यः। "यः भवान् अपां नपात् "अप्स्वन्तः अपां मध्ये मेघस्थाने "अनिध्मः काष्ठवर्जितः सन् "दीदयत दीप्यते । "विप्रासः मेधाविन ऋत्विग्यजमानाः "अध्वरेषु यागेषु "यं भवन्तम् "ईळते स्तुवन्ति हे "अपां "नपात् स त्वं "मधुमतीः मधुररसयुक्ताः "अपः वृष्टिलक्षणाः "दाः अस्मभ्यं देहि। "याभिः वसतीवर्येकधनारूपाभिः सोमेन मिश्रिताभिरद्भिः "इन्द्रः "वीर्याय वृत्रवधादिशूरकर्मणे "ववृधे वर्धते ता अपो देहीति संबन्धः ॥ ।
प्र । अ॒स्मै॒ । हि॒नो॒त॒ । मधु॑ऽमन्तम् । ऊ॒र्मिम् । गर्भः॑ । यः । वः॒ । सि॒न्ध॒वः॒ । मध्वः॑ । उत्सः॑ ।
हे "आपः "आयतीः अस्मद्यज्ञं प्रत्यागच्छन्तीः "यत् । 'सुपां सुलुक्" इति विभक्तेरर्लुक् । याः युष्मान् "प्रति "अदृश्रं प्रतिपश्यामि "घृतं सोमसंसृष्टमाज्यं "मधूनि मधुसदृशानि मृष्टरसानि "पयांसि उदकानि च संभूय "बिभ्रतीः यागकाले धारयन्तीः तथा "अध्वर्युभिः "मनसा अन्तःकरणेन "संविदानाः संभाषमाणाः किंच "इन्द्राय इन्द्रार्थं "सुषुतं सुष्ठु सुतं "सोमं "भरन्तीः धारयन्तीः एवंभूतास्ता युष्मान्स्तौमीति शेषः ।।
"रेवतीः रेवत्यः धनवत्यः "जीवधन्याः जीवानां पालयित्र्यः प्रीणयित्र्यो वा "इमाः ईदृग्भूता आपः "आ "अग्मन् अस्मद्यज्ञं प्रत्यागच्छन् । एतज्ज्ञात्वा हे "सखायः सखिभूता हे "अध्वर्यवः यूयम् "अपां "नप्त्रा वृष्टिकर्मस्वधिकृतेन देवेन सह "संविदानाः संमन्त्रयमाणाः "एनाः एता अपः। "सादयत स्थापयत । कुत्र सादयाम इति उच्यते । "सोम्यासः सोमसंपादिनोऽध्वर्यवः यूयं "बर्हिषि वेद्यामास्तीर्णे कुशमये "नि "धत्तन नियमेन स्थापयत ।
